Masculinitatea toxică afectează sănătatea psihică. Cum se manifestă în viața de zi cu zi
Termenul „masculinitate toxică” indică o versiune a masculinității care este nesănătoasă pentru bărbații și băieții care se conformează acesteia și dăunătoare pentru cei din jurul lor, potrivit experților AnxietyandDepression Association of America. În urmă cu aproape patru decenii, Edward H. Thompson Jr. și Joseph Pleck, ambii profesori emeriți, enumerau într-un articol științific trăsăturile masculinității. Potrivit celor doi, așteptările societății de la un bărbat sunt ca acesta să fie puternic din punct de vedere fizic, dur din punct de vedere emoțional și agresiv comportamental, să respingă orice este considerat „feminin” (exprimarea emoțiilor sau acceptarea ajutorului), să fie competitiv și dominant pentru a avea statut social și financiar și pentru a câștiga respectul celor din jur. În ultimii zece ani, însă, cercetătorii au denumit acest model de „macho man” ca fiind un model de „masculinitate toxică”.